Planner Stamps - Stationery
Hero Arts Clear Acrylic Stamp Set - Tabs
Carpe Diem - Roller Stamp - Emoji Love
Carpe Diem - Roller Stamp - Say Cheese
Lawn Fawn Clear Acrylic Stamp Set - Just For You
Seven Paper Goldie - List Roller Stamp
Hero Arts Kelly Purkey Clear Acrylic Stamp Set - School Planner
Technique Tuesday Acrylic Stamp Set - Christmas
Technique Tuesday Acrylic Stamp Set - Priorities
Apple Pie Memories Acrylic Block - 8cm Toeka-Tokkel: Tuisdorp – laat, maar darem! | Tannie Frannie
Toeka-Tokkel: Tuisdorp – laat, maar darem!
Vroegoggend vat ons die pad: hoogswanger jong vrou; peuter, wit strooihoedjie met gekartelde randjie op die koppie, in haar 4×4-stootwa; freneties-opgewonde Afrika-hond in pienk harnassie; en les bes, ouma in ‘n bont gewaad. ‘n Verwonderlike kavalkade, durf ons die stadstrate aan.
Ons woon drie blokke van Menlyn af, waar daar geweldige bouwerk (ai, die stof en die sand!) aan die gang is. Aan die een kant van ons kompleksie ruis die ongedurige verkeer dag en nag – aan die ander kant is daar stil voorstedelike strate, en dis waar ons gaan stap. Nouja – stil, behalwe vir die luide honde, wie se geblaf ons straat-af vergesel, terwyl Muis (dis nou die hond) op haar beurt met moord en doodslag dreig.
Verby mooi tuine agter hoë mure stap ons; verby groot bloekombome langs ‘n stroompie met sementwalle, waar tarentale in lang gras wei. Ons tel vir die peuter ‘n takkie op wat sy soos ‘n banier kan wuif en staan ‘n rukkie stil om ‘n hoep-hoep met sy hiper-deftige veredos te bewonder. Onder die mooiste ou doringbome stap ons, tot by die lewensgroot sementleeu wat onder uitheemse sierbome lê, naby twee metaal-kraanvoëls voor ‘n geheimsinnige kantoorgeboutjie. “Hallo, Oom Leeu!”
Net anderkant die fonteintjie in ‘n pseudo-Spaanse voorhof draai ons af op die sypaadjie van een van die besige voerstrate, vol ongeduldige motoriste op pad kantoor toe. Voetgangers glimlag vir ons uitsonderlike optog, groet vriendelik. Ons vleg deur asblikke, loop draaie om motors wat op die sypaadjies geparkeer staan. Ouma slaak ‘n sug van verligting as ons uiteindelik behoue by ons eie hek indraai.
O Pretoria, jakarandastad – stad van my hart! Treur ek oor jou jakarandas wat nou vir Tshwane se koorsbome moet plek maak, of treur ek oor my eie verlore jeug?
20 thoughts on “Toeka-Tokkel: Tuisdorp – laat, maar darem!”
Februarie 18, 2016 om 6:42 vm
Koorsbome in die stad? Dis ‘n mooi boom, maar word yslik groot met ‘n enorme wortelstelsel. Jip, verandering is maar moelik om te aanvaar wanneer dit met mooi herinneringe inmeng.
Februarie 18, 2016 om 5:53 nm
Miskien is dit dwerg-koorsbome, die parke-afdeling weet seker wat hulle doen? Op nuwe middelmannetjies word hierdie bome dig teen mekaar aangeplant in sulke lang rye. In plaas van ‘n pers blomtapyt is daar nou doringtakkies op die grond.
Februarie 21, 2016 om 2:21 nm
Hulle weet seker wat hulle doen? Frannie ek hou van jou humor!
Februarie 21, 2016 om 2:30 nm
Hulle se mos humor is “‘n lag met ‘n traan…”
Februarie 18, 2016 om 7:51 vm
Jy is beslis nog betyds! Dis n uitsonderlike mooi beskrywing van die optog en die strate se besige verkeer en ook honde se gekêf van al die brakke. Tog so jammer dat sekere tradisionele omgewings so verwoes word vir vooruitgang. Dankie vir die mooi stukkie.
Februarie 18, 2016 om 5:56 nm
Ag ek’s bly ek het dit gemaak!
Februarie 18, 2016 om 9:26 nm
Laat is nie n probleem nie. Ek sit dit steeds op as dit inkom. Weereens dankie vir jou bydrae.
Februarie 18, 2016 om 10:26 vm
Ek ken daardie omgewing van lank terug en jy het dit nou in ‘n mooi pakket nuut gemaak, dankie!
Februarie 18, 2016 om 6:03 nm
Hei, Monica, het die boormasjien al jou en die bye se rus kom versteur, of trek die byeboer(krui-)wa nog rustig voort?
Februarie 18, 2016 om 7:38 nm
Nee genadiglik nie, maar ek het nog nie gehoor wat die oponthoud is nie, nogal nuuskierig. Ons is darem so twee derdes weg. Dis nou al so gewoonte ek weet nie wat ek sal doen as hulle weer op die grond is nie, sal maar elke aand gaan nag sê 😉
Februarie 18, 2016 om 2:56 nm
Pretoria,ook my geboorteplek…lankal nie meer dieselfde nie.Pragtig die atmosfeer uitgebeeld!
Februarie 18, 2016 om 6:01 nm
Die stad het geweldig verander en nie juis ten goede nie, behalwe miskien ten opsigte van die wye keuse van eetplekke wat ‘n mens nou het. Ek onthou nog toe die ou Grapevine in Sunnyside omtrent die enigste kuierplek was.
Februarie 19, 2016 om 4:02 vm
Ek was juis Maandag by die ou NKP se kampus en was geskok om die verandering te sien.Die pragtige koshuise en tuine is vervalle en verwaarloos en UNISA het ‘n monsteragtige gebou langs die eertydse Harmonie gebou.Daar was altyd spotvelde en tuine.Nou lyk dit soos ‘n derdewêreldse agterbuurt.
Februarie 20, 2016 om 4:46 nm
Nie eers gedink naby Menlyn is daar iets soos jou mooi beskrywing nie. Vermy Menlyn sovêr ek kan….. te ‘n groot en besige plek vir my.
Februarie 21, 2016 om 2:32 nm
Jare gelede het my dogter as my gids in Menlyn opgetree. Nou woon sy in die VSA en ek moet maar self regkom…
Februarie 25, 2016 om 10:00 vm
ons het so jaar of twee terug by Menlyn mall geparkeer en moes feitlik net oor die staat stap om in die parkering van Megawat park te kom. Mensig wat ‘n stryd. In twee minute het daar meer verkeer by ons verby gewoer as wat in ‘n jaar se tyd in die tuisdorp die geval is.
Maart 16, 2016 om 6:31 vm
Maart 17, 2016 om 9:35 nm
Do you have an English version of your posts?
Maart 18, 2016 om 6:10 vm
Aww, thank you for asking! No, I’m afraid not: for many years, I earned my bread by working as an English language copy-editor. Now, I’m indulging myself by blogging in Afrikaans, my beloved mother tongue.